b'\n_START_ARTICLE_\nFred Waite\n_START_PARAGRAPH_\nFrederick Tecumseh \xe2\x80\x9dFred\xe2\x80\x9d Waite (23. syyskuuta 1853 \xe2\x80\x93 24. syyskuuta 1895) oli Villin l\xc3\xa4nnen cowboy ja poliitikko. Waite oli osaksi chickasaw-intiaani. Waiten \xc3\xa4iti oli chickasaw ja is\xc3\xa4 valkoihoinen.  _NEWLINE_Fred Waite syntyi Fort Arbucklessa Intiaaniterritoriossa. Opiskeltuaan yliopistossa Waite palasi sukutaloonsa Pauls Valleyhin Oklahomaan. H\xc3\xa4n sai lapsen er\xc3\xa4\xc3\xa4n Patsy Hawkinsin kanssa. Kes\xc3\xa4kuussa 1881 h\xc3\xa4net vedettiin mukaan "Smith"-nimisen miehen murhatapaukseen, mutta oikeusjuttu hyl\xc3\xa4ttiin seuraavana vuonna. Waite meni naimisiin serkkunsa Mary Thompsonin kanssa joulukuussa 1881, jonka j\xc3\xa4lkeen h\xc3\xa4nest\xc3\xa4 tuli mallikansalainen. _NEWLINE_Vuonna 1886 Waite muutti Choctaw-kansakuntaan (Choctaw Nation). H\xc3\xa4nest\xc3\xa4 tuli kuuluisa puhuja ja kirjoittaja. Vuonna 1889 h\xc3\xa4net valittiin Pickensin piirikunnan edustajaksi Chickasaw-kansakuntaan (Chickasaw Nation) toimien siell\xc3\xa4 heimon edustajainhuoneen puhemiehen\xc3\xa4 ja intiaanipoliisin j\xc3\xa4senen\xc3\xa4. H\xc3\xa4n p\xc3\xa4\xc3\xa4si Chicksaw-kansakunnan senaattiin vuonna 1890. My\xc3\xb6hemmin Fred Waite oli nousemassa Chickasaw-kansakunnan kuvern\xc3\xb6\xc3\xb6riksi, mutta h\xc3\xa4n ei ehtinyt toimia virassa ennen kuolemaansa._NEWLINE_Vuonna 1878 Fred Waite oli muun muassa Billy the Kidin kanssa mukana Valvojat-nimisess\xc3\xa4 (engl. Regulators) ryhm\xc3\xa4ss\xc3\xa4. Valvojat taisteli Lincolnin piirikunnassa paikallista korruptoitunutta klikki\xc3\xa4 (Santa Fe Ring) vastaan. Waite oli tutustunut Billy the Kidiin John Tunstallin karjatilalla, jossa he olivat Tunstallin palkkalaisina. Helmikuussa 1878 Waite ja Kid tukivat Tunstallia t\xc3\xa4m\xc3\xa4n vastakkainasettelussa seriffi William J. Bradyn kanssa. Tunstall murhattiin 18. helmikuuta 1878. Waite oli valvojien mukana osallisena useissa tulitaisteluissa, kuten seriffi Bradyn ja apulaisseriffi Hindmanin salamurhassa Lincolnissa huhtikuussa 1878.'